作者:武元衡
標題:甫構西亭偶題因呈監軍及幕中諸公
內容:瀛海無因泛，昆丘豈易尋。數峰聊在目，一境暫清心。悅彼松柏性，愛茲桃李陰。列芳憑有土，叢幹聚成林。信矣子牟戀，歸歟尼父吟。暗香蘭露滴，空翠蕙樓深。負鼎位嘗忝，荷戈年屢侵。百城煩鞅掌，九仞喜嶇嶔。巴漢溯沿楫，岷峨千萬岑。恩偏不敢去，範蠡畏熔金。